Vyhlásenie predkladateľa
   
	Návrh zákona o transformácii Špecializovaného liečebného ústavu Marína, štátneho podniku sa predkladá na rokovanie vlády Slovenskej republiky bez rozporov.

	K návrhu zákona boli v rámci medzirezortného pripomienkového konania vznesené nasledovné 4 zásadné pripomienky Ministerstva financií Slovenskej republiky a Ministerstva hospodárstva Slovenskej republiky.

Ministerstvo financií Slovenskej republiky 

Zásadne žiadalo vypustiť § 14, podľa ktorého sa na vloženie štátneho podniku, ako nepeňažného vkladu do akciovej spoločnosti nepoužijú ustanovenia osobitného predpisu, ktorým je zákon č. 222/2004 Z. z. o dani z pridanej hodnoty v znení neskorších predpisov.

Ministerstvo hospodárstva Slovenskej republiky

Zásadne

1.	Trvalo na tom, že transformácia predmetného štátneho podniku na akciové spoločnosti sa má uskutočniť podľa zákona č. 92/1991 Zb. o podmienkach prevodu majetku štátu na iné osoby v znení neskorších predpisov, teda vláda rozhoduje o privatizácii štátnych podnikov priamym predajom, ale ustanovenie tohto zákona súčasne určuje, že vlády si môže vyhradiť rozhodnutie o privatizácii i v ďalších veciach, r. j. svojim uznesením rozhodne na základe predloženého privatizačného projektu.

2.	Žiadalo dať do súladu znenie ustanovenia § 10 ods. 2 návrhu  („Platnosť povolenia na poskytovanie zdravotnej starostlivosti vydané podľa osobitného predpisu1) platí do 31. decembra 2006.“) so znením § 3 ods. 1 („Akciová spoločnosť sa zakladá za  účelom poskytovania zdravotnej starostlivosti podľa osobitného predpisu.2) Tento účel nie je možné zmeniť ani rozhodnutím valného zhromaždenia.“) a s odôvodnením k § 3 („Akciová spoločnosť bude naďalej poskytovať zdravotnú starostlivosť. Tento účel nemožno zmeniť.“) v časti o účele poskytovania zdravotnej starostlivosti, inak je v zásadnom rozpore.

3.	Zásadne pokladali predložený návrh za bezpredmetný a trvajú na uplatnení zákona č. 92/1991 Zb. o podmienkach prevodu majetku štátu na iné osoby v znení neskorších predpisov.

	Na rozporovom konaní na ministerskej úrovni uskutočnenom dňa 20. decembra 2005 na Ministerstve financií Slovenskej republiky bola odstránená zásadná pripomienka akceptovaním Ministerstvom zdravotníctva Slovenskej republiky.

	Listom č. 3112/2005-001 zo dňa 21. decembra 2005 Ministerstvo hospodárstva Slovenskej republiky odstúpilo od svojich troch vznesených zásadných pripomienok.